**Christopher Bourque** (s. 29. tammikuuta 1986 Boston, Massachusetts, Yhdysvallat) on yhdysvaltalais-kanadalainen jääkiekkoilija. Hän on pelipaikaltaan laitahyökkääjä, mutta osaa pelata myös keskellä. Hänen vahvuuksiinsa kuuluvat luistelunopeus, laukaus, kahden suunnan pelaaminen, kiekonhallinta, maalintekotaidot, röyhkeys, tulisieluisuus ja kulmaväännöt. Bourquen suurimpana heikkoutena on pidetty hänen pientä kokoaan, joka on vaikeuttanut myös hänen läpimurtoaan NHL:ään. Bourquen muihin heikkouksiin kuuluvat voiman ja fysiikan puute. Hänellä on parannettavaa myös viimeistelytaidoissa. Bourqueta on toisinaan verrattu pelityyliltään Theoren Fleuryyn. Hänen isänsä on Boston Bruinsin ex-kapteeni ja Hockey Hall of Famen jäsen Ray Bourque.

Ura
---

### Seuraura

Chris Bourque (2021)
Bourque kävi High schoolin Cushing Acedemyssä, jonka joukkueen kapteenina hän toimi viimeisellä lukiokaudellaan 2003–2004. Tätä ennen kesällä 2003 QMJHL-joukkue Moncton Wildcats varasi Bourquen 204. pelaajana. Vuotta myöhemmin Washington Capitals varasi hänet monien yllätykseksi jo toisella kierroksella 33. pelaajana NHL:n varaustilaisuudessa 2004. Varauskesän jälkeen Bourque siirtyi kaudeksi 2004–2005 Bostonin yliopistojoukkueeseen. Hänet valittiin hänen ainoaksi jääneen yliopistokautensa päätteeksi Hockey Eastin tulokkaiden tähdistökentälliseen. Keväällä 2004 Bourque liittyi amatöörisopimuksella Capitalsin farmijoukkue Portland Piratesiin, AHL:ään. Hän pelasi siellä kuusi runkosarjaottelua tehopistein 1+1=2.

Kaudeksi 2005–2006 Bourquen oli tarkoitus siirtyä juniorisarja QMJHL:ään, mutta hän jatkoi kuitenkin uraansa Washington Capitalsin organisaatiossa tehtyään kolmivuotisen tulokassopimuksen joukkueen kanssa. Capitalsin farmijoukkueeksi vaihtui Hershey Bears, jossa AHL:n tulokaskausi toi 52 runkosarja- ja yhdessä playoff-ottelussa tehot 8+28=36. Bourque voitti kauden päätteeksi Calder Cupin. Kaudella 2006–2007 hän oli Bearsin neljänneksi paras pistemies tehoilla 24+33=58. Kolmannella sopimuskaudellaan 2007–2008 Bourque oli joukkueen paras pistemies tehoilla 28+35=63. Hänet valittiin kauden päätteeksi Bearsin parhaaksi pelaajaksi. Bourque debytoi kauden aikana myös Capitalsin NHL-joukkueessa, jossa hän pelasi neljä ottelua ilman tehopisteitä. Bourque teki NHL-debyyttinsä marraskuussa 2007.

Kaudella 2008–2009 Bourque oli Hershey Bearsin kolmanneksi paras pistemies tehoilla 21+52=73. Hän pelasi kauden aikana AHL:n tähdistöottelussa ja voitti Calder Cupin. NHL:n puolella Bourque pelasi kauden aikana kahdeksan ottelua tehden yhden maalin. Osuma oli hänelle NHL-uran ensimmäinen ja se syntyi 30. joulukuuta 2008 Buffalo Sabresia vastaan. Bourque teki heinäkuussa 2009 kaksivuotisen jatkosopimuksen Capitalsin kanssa, mutta ennen kauden 2009–2010 alkua Pittsburgh Penguins poimi hänet siirtolistalta riveihinsä. Bourque pelasi siellä 20 NHL-ottelua tehden kolme syöttöpistettä, kunnes Capitals poimi hänet siirtolistalta takaisin joulukuussa. Bourque pelasi loppukauden lähinnä Bearsissa, jossa hän teki 49 runkosarjaottelussa 70 tehopistettä. Bourque jakoi koko AHL:n kevään 2010 pudotuspelien pistepörssin voiton joukkuetoverinsa Alexandre Giroux'n kanssa tehoilla 7+20=27, voitti jo kolmannen kerran Calder Cupin ja hänet palkittiin pudotuspelien arvokkaimpana pelaajana Jack A. Butterfield Trophylla. Bourque pelasi kauden aikana myös yhden NHL-ottelun Capitalsissa.

Kesäkuuta 2010 Bourque teki kaksivuotisen ja miljoona dollaria kaudessa tuoneen sopimuksen KHL-joukkue Atlantin kanssa, mutta hän jätti joukkueen kuitenkin jo saman vuoden lokakuussa kahdeksan ottelun jälkeen tehtyään niissä vain yhden maalin. Päivää myöhemmin Bourque teki sopimuksen Sveitsin National League A:ssa pelaavan HC Luganon kanssa. Hän oli tehoilla 14+19=33 joukkueen toiseksi paras pistemies Hnat Domenichellin jälkeen.

Bourque palasi kaudeksi 2011–2012 Washington Capitalsin organisaatioon. Hän pelasi koko kauden farmijoukkue Hershey Bearsissa ja voitti koko AHL:n piste- ja syöttöpörssin tehoilla 30+66=93. Pistepörssivoitto toi Bourquelle kauden päätteeksi John B. Sollenberger Trophyn ja hänet valittiin myös liigan ensimmäiseen tähdistökentälliseen. Bourque pelasi kauden aikana myös AHL:n tähdistöottelussa. Toukokuussa 2012 hänet kaupattiin Boston Bruinsiin vaihdossa Zach Hamilliin. Kesäkuussa Bourque teki joukkueen kanssa vuoden mittaisen ja kaksisuuntaisen sopimuksen. Hän aloitti kauden 2012–2013 AHL-joukkue Providence Bruinsissa NHL:n työsulun vuoksi, mutta NHL-kauden alettua tammikuussa 2013 Bourque nostettiin Bruinsin NHL-kokoonpanoon.

Bourque pelasi kauden 2013–2014 Euroopassa. Hän aloitti KHL-seura AK Bars Kazanissa mutta siirtyi sieltä kesken kauden Sveitsin pääsarjan EHC Bieliin. Hän palasi Pohjois-Amerikkaan kaudeksi 2014–2015, kun hän teki sopimuksen New York Rangersin kanssa. Bourque pelasi koko kauden Rangersin farmiseurassa Hartford Wolf Packissa. Siellä hän teki 66 pistettä 73 ottelussa. Hän oli joukkueensa eniten maaleja, syöttöjä ja pisteitä tehnyt pelaaja. Koko AHL:n pistepörssissä hän oli viides. Hän pelasi kauden aikana AHL:n tähdistöottelussa, ja hänet valittiin AHL:n tähdistökentälliseen.

Bourque pelasi kauden 2015–2016 Capitalsin farmijoukkueessa Hershey Bearsissa. Hän teki 72 ottelussa pisteet 30+50. Hän voitti 80 pisteellään koko AHL:n pistepörssin, minkä ansiosta hänet palkittiin John B. Sollenberger -palkinnolla. Bourque valittiin lisäksi AHL:n arvokkaimmaksi pelaajaksi, mistä hän sai Les Cunningham -palkinnon.

### Maajoukkueura

Bourque edusti Yhdysvaltoja alle 20-vuotiaiden MM-kilpailuissa vuosina 2005 ja 2006. Hän oli jälkimmäisessä turnauksessa tehoilla 7+1=8 joukkueen paras maalintekijä ja toiseksi paras pistemies Phil Kesselin jälkeen.

Muuta
-----

Bourque syntyi Bostonissa hänen isänsä Rayn pelatessa Bruinsissa. Chrisin pikkuveli Ryan pelaa New York Rangersin organisaatiossa. Heillä on myös isosisko Melissa.

Chris Bourque meni 15. heinäkuuta 2011 naimisiin Kimberly McManusin kanssa. Heidän poikansa Kingston Ray Bourque syntyi vuonna 2012.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2002–2003 | Cushing Acedemy | USHSE | 28 | 31 | 26 | 57 | 49 | – | – | – | – | – |
| 2003–2004 | Cushing Acedemy | USHSE | 31 | 37 | 53 | 90 | 96 | – | – | – | – | – |
| 2004–2005 | Boston Univ. | NCAA | 35 | 10 | 13 | 23 | 50 | – | – | – | – | – |  |  |  |  |  |  | JMM | 3 | 1 | 1 | 2 | 0 |
|  | Portland Pirates | AHL | 6 | 1 | 1 | 2 | 2 | – | – | – | – | – |
| 2005–2006 | Hershey Bears | AHL | 52 | 8 | 28 | 36 | 40 | 1 | 0 | 0 | 0 | 0 | Calder Cup |  |  |  |  |  | JMM | 7 | 7 | 1 | 8 | 12 |
| 2006–2007 | Hershey Bears | AHL | 76 | 25 | 33 | 58 | 49 | 19 | 2 | 6 | 8 | 18 |
| 2007–2008 | Hershey Bears | AHL | 73 | 28 | 35 | 63 | 56 | 5 | 1 | 3 | 4 | 8 |
|  | Washington Capitals | NHL | 4 | 0 | 0 | 0 | 2 | – | – | – | – | – |
| 2008–2009 | Hershey Bears | AHL | 69 | 21 | 52 | 73 | 57 | 22 | 5 | 16 | 21 | 30 | Calder Cup |
|  | Washington Capitals | NHL | 8 | 1 | 0 | 1 | 0 | – | – | – | – | – |
| 2009–2010 | Hershey Bears | AHL | 49 | 22 | 48 | 70 | 26 | 21 | 7 | 20 | 27 | 10 | Calder Cup |
|  | Washington Capitals | NHL | 1 | 0 | 0 | 0 | 0 | – | – | – | – | – |
|  | Pittsburgh Penguins | NHL | 20 | 0 | 3 | 3 | 10 | – | – | – | – | – |
| 2010–2011 | Atlant | KHL | 8 | 1 | 0 | 1 | 0 | – | – | – | – | – |
|  | HC Lugano | NLA | 39 | 14 | 19 | 33 | 24 | 2 | 1 | 4 | 5 | 0 |
| 2011–2012 | Hershey Bears | AHL | 73 | 27 | 66 | 93 | 42 | 5 | 1 | 3 | 4 | 0 | Ykköstähdistö |
| 2012–2013 | Boston Bruins | NHL | 18 | 1 | 3 | 4 | 6 | – | – | – | – | – |
|  | Providence Bruins | AHL | 39 | 10 | 28 | 38 | 34 | 12 | 5 | 9 | 14 | 14 |
| 2013–2014 | Ak Bars Kazan | KHL | 11 | 2 | 0 | 2 | 6 | – | – | – | – | – |
|  | EHC Biel | NLA | 21 | 6 | 7 | 13 | 14 | – | – | – | – | – |
| 2014–2015 | Hartford Wolf Pack | AHL | 73 | 29 | 37 | 66 | 68 | 15 | 4 | 13 | 17 | 12 |
| 2015–2016 | Hershey Bears | AHL | 72 | 30 | 50 | 80 | 56 | 21 | 4 | 8 | 12 | 20 |
| 2016–2017 | Hershey Bears | AHL | 76 | 18 | 42 | 60 | 46 | 12 | 6 | 4 | 10 | 4 |
| 2017–2018 | Hershey Bears | AHL | 64 | 17 | 36 | 53 | 63 | – | – | – | – | – |
| 2018–2019 | Bridgeport Sound Tigers | AHL | 72 | 15 | 39 | 54 | 52 | 5 | 0 | 1 | 1 | 2 |
| 2019–2020 | EHC München | DEL | 51 | 17 | 30 | 47 | 34 | – | – | – | – | – |
| 2020–2021 | EHC München | DEL | 38 | 7 | 35 | 42 | 26 | 2 | 1 | 1 | 2 | 2 |
| 2021–2022 | ERC Ingolstadt | DEL | 52 | 17 | 28 | 45 | 42 | 2 | 0 | 1 | 1 | 4 |
| 13 kautta | yhteensä | AHL | 794 | 251 | 495 | 746 | 591 | 138 | 35 | 83 | 118 | 118 |
| 4 kautta | yhteensä | NHL | 51 | 2 | 6 | 8 | 18 | – | – | – | – | – |
| 3 kautta | yhteensä | DEL | 141 | 41 | 93 | 134 | 102 | 4 | 1 | 2 | 3 | 6 |
| 2 kautta | yhteensä | NLA | 60 | 20 | 26 | 46 | 38 | – | – | – | – | – |
| 2 kautta | yhteensä | KHL | 19 | 3 | 0 | 3 | 6 | – | – | – | – | – |

Lähteet
-------

* Chris Bourque The Internet Hockey Databasessa (englanniksi)
* Chris Bourque Legends of Hockey -sivustolla (englanniksi)
* Chris Bourque *Elite Prospects*. Everysport Media Group AB.  (englanniksi)

### Viitteet

1. 1 2 3  Christopher Bourque (Boston) – Boston – NHL – Jatkoaika.com – Kaikki jääkiekosta Jatkoaika.com. Viitattu 29.1.2013.
2. 1 2  Player Bio – Chris Bourque (englanniksi)
3. 1 2 3 4 5 6 7 8 9  EliteProspects
4. 1 2 3  Legends of Hockey
5. 1 2  HockeyDB
6. ↑  Dupont, Kevin Paul: Son rises in Washington  11.11.2007. The Boston Globe. Viitattu 29.1.2013. (englanniksi)
7. ↑  Masisak, Corey: Morrisonn, Bourque accept QOs  15.7.2009. Washington Times. Viitattu 29.1.2013. (englanniksi)
8. ↑  Rossi, Rob: Penguins lose a left wing, claim a left wing  30.9.2009. TribLIVE. Viitattu 29.1.2013. (englanniksi)
9. ↑  Capitals claim Chris Bourque  5.12.2009. National Hockey League. Viitattu 29.1.2013. (englanniksi)
10. ↑  «Атлант» пополнил форвард Крис Бурк  23.6.2010. Хоккейный Клуб «Атлант» (Московская область).  Arkistoitu 26.6.2010. Viitattu 29.1.2013. (venäjäksi)
11. ↑  Pettersson, Robert: Legendarsonen floppade i KHL – flyttar  4.10.2010. Hockeysverige.se. Viitattu 29.1.2013. (ruotsiksi)
12. ↑  Capitals Acquire Center Zach Hamill from Boston for Left Wing Chris Bourque  26.5.2012. Arlington, Va.:  Washington Capitals. Viitattu 29.1.2013. (englanniksi)
13. ↑  Bruins Sign Paille, Bourque  1.6.2012. BOSTON, MA:  Boston Bruins. Viitattu 29.1.2013. (englanniksi)
14. ↑  Rangers Agree To Terms With Free Agent Forward Chris Bourque  2.7.2014. New York Rangers. Viitattu 30.4.2017. (englanniksi)
15. ↑  Capitals Sign Chris Bourque  3.7.2015. New York Rangers. Viitattu 30.4.2017. (englanniksi)
16. ↑  Berlet, Bruce: The Bourques, father and sons, share pride in accomplishments  28.11.2011. NorwalkPlus.com.  Arkistoitu 7.5.2012. Viitattu 29.1.2013. (englanniksi)

Aiheesta muualla
----------------

* Kuvia tai muita tiedostoja aiheesta **Chris Bourque** Wikimedia Commonsissa